О б р а з л о ж е њ е

Правни основ за доношење Одлуке о максималном броју запослених на неодређено време у систему јавног сектора Града Ниша за 2017. годину је члан 6. Закона о начину одређивања максималног броја запослених у јавном сектору ("Службени гласник РС", број 68/15 и 81/2016-Одлука УС), којим се прописује обавеза скупштине јединице локалне самоуправе да утврди максимални број запослених за сваки организациони облик у систему локалне самоуправе, тачка 7. и 8. Одлуке о максималном броју запослених на неодређено време у систему државних органа, систему јавних служби, систему Аутономне покрајине Војводине и систему локалне самоуправе за 2017. годину („Службени гласник РС“ број 61/2017 и 82/2017), којом је утврђен максимални број запослених за систем локалне самоуправе Града Ниша као и обавеза спровођења рационализације и члан 37. Статута Града Ниша ("Службени лист Града Ниша“, број 88/2008 и 143/2016), којим је прописано да Скупштина Града Ниша доноси прописе и друге опште акте.

Одлуком о максималном броју запослених на неодређено време у систему државних органа, систему јавних служби, систему Аутономне покрајине Војводине и систему локалне самоуправе за 2017. годину, Влада Републике Србије је за Град Ниш одредила максималан број запослених на неодређено време који износи 5585 запослених.

Због обавезе усклађивања максималног броја запослених са наведеном Одлуком Владе РС, Скупштина Града Ниша треба да донесе предложену Одлуку, којом би се утврдио максимални број запослених на неодређено време по свим организационим облицима у систему јавног сектора Града Ниша за 2017. годину и утврдила обавеза спровођења рационализације за 2017. годину.

Разлог ступања на снагу ове Одлуке наредног дана од дана објављивања у „Службеном листу Града Ниша“, је потреба да се поступа са одредбама наведеног Закона и Одлуке Владе РС што пре, како би се испоштовали рокови за спровођење поступка рационализације.

 СЕКРЕТАР

 Милан Јанићијевић